Nitroglycerin (glycerolnitrat) er et alternativ til generell anestesi med inhalasjonsanestetikum for å oppnå uterusrelaksasjon. Nitroglycerin gis som Nitrolingual® munnspray.

Virkningen inntrer etter 40-80 sek og varer i ca 1 min. Halveringstiden i plasma er 2-4 minutter.

Aktuelle doser gir liten hemodynamisk påvirkning hos normovolemiske pasienter. Ingen negative føtale effekter påvist.

Mulige indikasjoner

Sectio

Vansker med å forløse barnet p.g.a. uteruskontraksjoner.

Elektivt sectio i spesielle tilfelle når atraumatisk forløsning er ønskelig (for eksempel ved prematuritet eller misdannelser).

Manuell uthenting av placenta

Ved setefødsel når hodet henger igjen i en ikke fullstendig dilatert mormunn

Utvending vending av foster i seteleie

Kombinert vending og uttrekning

Inversio uteri

Kontraindikasjoner (relative)

Ikke-korrigert hypovolemi og sjokk

Administrasjon

1 støt (0,4 mg) Nitrolingual® munnspray på munnslimhinnen uten samtidig innånding. Sprayen holdes mest mulig vertikalt med sprayhodet opp og så nær den åpne munnen som mulig. Skal ikke inhaleres.

Dersom ønsket effekt ikke oppnås innen 60 sek, kan ytterligere ett støt gis.

Kontroller pasientens puls og blodtrykk. Ved blodtrykksfall gis Efedrin 5-10 mg i.v.

Beredskap

Nitrolingual® munnspray skal finnes lett tilgjengelig på sectiostuen og på alle fødestuer. Holdbar minst tre år i værelsestemperatur.